Document ID: 32003R0261

32003R0261
L 037/12
JURNALUL OFÍCIAL AL UNIUNII EUROPENE
REGULAMENTUL (CE) NR. 261/2003 AL COMISIEI
din 12 februarie 2003
privind autorizarea temporară de noi utilizări ale aditivilor în hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), astfel cum a fost modificată ultima dată prin Regulamentul (CE) nr. 1756/2002 (2), în special articolele 3 și 9e,
întrucât:
(1)
Directiva 70/524/CEE prevede că o nouă utilizare a unui aditiv deja autorizat necesită autorizarea de către Comunitate, în conformitate cu articolul 4 din directivă.
(2)
Directiva 70/524/CEE prevede că se poate autoriza temporar un aditiv nou pentru utilizare în furaje sau o nouă utilizare a unui aditiv deja autorizat dacă sunt îndeplinite condițiile stabilite de directiva respectivă și dacă este întemeiat să se presupună, având în vedere rezultatele disponibile, că atunci când este utilizat în alimentația animalelor, are unul dintre efectele menționate la articolul 2 litera (a) din directiva respectivă. Autorizarea temporară se poate acorda pe o perioadă maximă de patru ani în cazul aditivilor menționați în partea II din anexa C la directivă.
(3)
Întreprinderile producătoare au prezentat date noi în sprijinul cererii lor de extindere la noi categorii de animale a autorizării pentru cele două preparate din enzimele stabilite de anexele I și II la prezentul regulament și care apar la numerele 50 și 51 în anexele la Directiva 70/524/CEE.
(4)
Din evaluarea cererilor de autorizare depuse cu privire la noua utilizare a preparatelor din enzimele menționate în anexele I și II se constată că sunt îndeplinite condițiile menționate la articolul 9e alineatul (1) din Directiva 70/524/CEE, prin urmare ar trebui autorizată temporar extinderea utilizării, pentru o perioadă de patru ani.
(5)
Din evaluarea cererilor se constată, de asemenea, că pot fi necesare anumite proceduri pentru a proteja lucrătorii de expunerea la aditivii prezentați de anexele I și II. Cu toate acestea, protecția ar trebui să fie asigurată prin aplicarea Directivei 89/391/CEE din 12 iunie 1989 privind introducerea măsurilor de natură să promoveze ameliorarea siguranței și a sănătății lucrătorilor la locul de muncă (3).
(6)
Comitetul științific pentru nutriția animalelor a emis avize favorabile cu privire la siguranța acestor preparate, în condițiile stabilite de anexele la prezentul regulament.
(7)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatele care aparțin grupei „enzime” enumerate în anexele I și II sunt autorizate pentru utilizare ca aditivi în hrana animalelor, în condițiile stabilite în aceste anexe.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 12 februarie 2003.

Labels: 0
17
16
6